ТхакIуэ ныбжьыщIэхэр зэIуощIэ
Кавказ Ищхъэрэм и хэгъэгухэм я тха-кIуэ ныбжьыщIэхэр жыджэру Владикавказ щекIуэкIа тхакIуэхэм я урысейпсо школым хэтащ. Ар къызэригъэпэщащ Социально-экономикэ, акъылыфIагъэ программэхэмкIэ (СЭИП) фондым, Печатымрэ цIыхубэ коммуникацэхэмкIэ федеральнэ агентствэмрэ «Юность» журналымрэ и дэIэпыкъуэгъуу. Къэбэрдей-Балъкъэрым и лIыкIуэу а зэхыхьэм тхакIуитху хэтащ.
Апхуэдэ зэIущIэхэр илъэс зыбжанэ хъуауэ Урысей псом щрагъэкIуэкI икIи абыхэм мыхьэнэшхуэ яIэу къалъытэ, сыту жыпIэмэ щIалэгъуалэ зэхуэсхэм я нэхъыбэм литературэр IэщIыб щащI, проект лэжьыгъэхэм нэхъ трагъащIэурэ. УсакIуэхэмрэ тхакIуэхэмрэ я школым Iэмал щаIэщ тхакIуэ Iэзэхэм я тхыгъэхэм, литературэ журналхэм зыщыхагъэгъуэзэну. ЗэIущIэм хэтхэм гу лъатэ тхакIуэхэм я Iуэху бгъэдыхьэкIэхэмрэ я дуней лъагъукIэмрэ зэхъуэкIыныгъэхэр зэрыхалъхьэм. Нэгъабэ, эпидемием къыхэкIыу, зэхуэмызэфами, зэпэIэщIэу зэхыхьэр къызэрагъэпэщащ. Мы гъэм тхакIуэхэм зэIущIэну Iэмал яIащ.
Хабзэ зэрыхъуауэ, зэхыхьэм хэтхэм заугуэшри, семинаритIым я зэфIэкI щоплъыж, тхакIуэхэмрэ усакIуэхэмрэ къыхузэрагъэпэщхэм тхыгъэхэр щызэпкърах, я еплъыкIэхэмкIэ щызохъуажэ. ТхакIуэхэм я семинарыр мы гъэм иригъэкIуэкIащ «Юность» журналым и редколлегием хэт тхакIуэ Абузяров Ильдар. УсакIуэхэр зэхыхьэм щепсэлъащ тхакIуэ, усакIуэ, режиссёр икIи сценарист Гончуков Арсений. Ар и чэн-джэщ щхьэпэхэмкIэ кърихьэлIахэм ядэгуэшащ. КъищынэмыщIауэ, программэм хэтащ творческэ зэIущIэхэр, Кавказ Ищхъэрэм и иджырей литературэм и зыужьыныгъэм теухуахэр.
Къэбэрдей-Балъкъэрым и лIыкIуэу Владикавказ кIуащ усакIуэхэу Щомахуэ Да- рье, Милосердовэ Еленэ, Мазуренкэ Маринэ, Асадулаевэ Каринэ сымэ. Апхуэдэу Налшык икIащ Къэбэрдей-Балъкъэр, Осетие Ищхъэрэ — Алание республикитIым я цIэкIэ зэхыхьэм хэта усакIуэ Рамонов Алан. Зи цIэ къитIуа дэтхэнэми нэхъапэм Социально-экономикэ, акъылыфIагъэ программэхэмкIэ фондым пыщIэныгъэ хуиIащ.
ЗэIущIэм хэтахэм къыхагъэщащ а зэхыхьэхэм иджырей литературэм и Iуэху зэIумыбзхэмрэ ахэр зэрагъэзэкIуэжынымрэ тепсэлъыхьынымкIэ IэмалыфIу зэрыщытыр, литературэм ехьэлIа апхуэдэ зэхыхьэ купщIафIэ нэгъуэщIхэм къызэрызэрамыгъэпэщыр. Школым ирагъэблэгъа тхакIуэхэмрэ усакIуэхэмрэ зэрыцIыхуащ, ныбжьэгъу зэрыгъэхъуащ икIи дяпэкIи зэрыщIэну, зэпсэлъэну, гъунэгъу республикэхэм щекIуэкI зэIущIэхэм дяпэкIи зэдыхэтыну зэгурыIуащ.
— Си щхьэкIэ срогуфIэ литературэм щIэупщIэ зэриIэм, ди къэралым абы зэрызыщиужьым, — къыхигъэщащ Гончуков Арсений. — ЗэфIэкI зиIэ тхакIуэхэмрэ усакIуэхэмрэ зэрызэрылъагъур, зэрызэпсалъэр уасэншэщ. Нобэр къыздэсым дуней псом и литературэ еджапIэ нэхъыщхьэхэм я Iуэху бгъэдыхьэкIэхэм ящыщщ зэхуэзэурэ зэпсэлъэныр.
ТхакIуэ нэхъыжьхэм ныбжьыщIэхэр къыхураджащ художественнэ тхылъ нэхъыбэ еджэну. Зэхыхьэ нэужьым мастер-классхэм я унафэщIхэм къагъэлъэгъуащ Урысейм, хамэ къэралхэм я тхакIуэ ныбжьыщIэхэм я XXI зэхуэсым ягъэкIуэнухэр. ТхакIуэхэм я цIэкIэ абы хэтынущ Шэшэ-ным щыщ Салаханов Iэдэм, усакIуэхэм я лIыкIуэр нэгъаби а зэхыхьэм щыIа Щомахуэ Дарьещ.
ТЕКIУЖЬ Заретэ.
